**Ministru kabineta rīkojuma projekta „ Grozījums Ministru kabineta 2020. gada 6. novembra rīkojumā Nr. 655 “Par ārkārtējās situācijas izsludināšanu”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Lai turpinātu īstenot pakāpenisku pāreju uz drošas iepirkšanās vides ieviešanu tirdzniecības nozarē, ir sagatavots priekšlikums grozījumam 2020.gada 6.novembra rīkojumā Nr. 655 *"Par ārkārtējās situācijas izsludināšanu*", kas paredz, ka ar 2021.gada 9.martu mazumtirdzniecības pakalpojumus klātienē bez preču grupu pārdošanas ierobežojumiem būs tiesīgi sniegt arī veikali ar platību līdz 300 m2,kuros apmeklētājiem ir nodrošināta atsevišķa ārējā piekļuve (ārējā ieeja) tirdzniecības vietai.  Rīkojums stāsies spēkā 2021.gada 9.martā. |
|  |  |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Nepieciešamība mazināt Covid-19 infekcijas izplatības risku tirdzniecības vietās, pakāpeniski nodrošinot pāreju uz drošu iepirkšanās vidi visā tirdzniecības nozarē |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2021.gada 2.februāra Ministru kabineta sēdē tika izskatīti Ekonomikas ministrijas un Latvijas Tirdzniecības un rūpniecības kameras kopīgi sagatavotie priekšlikumi epidemioloģiskās drošības prasību pārskatīšanai tirdzniecības nozarē, lai nodrošinātu **drošu tirdzniecības pakalpojumu sniegšanu.**  Piedāvājums mērķtiecīgi tika vērsts uz turpmāk minēto principu īstenošanu:   1. visas tirdzniecības vietas un tirdzniecības centri nodrošina efektīvu apmeklētāju plūsmas kontroli un ļoti stingras fiziskās distancēšanās prasības; 2. tiek izkliedēta apmeklētāju plūsma pa daudzām tirdzniecības vietām, lai mazinātu apmeklētāju drūzmēšanās risku tirdzniecības vietās; 3. stingri nosacījumi apmeklētāju plūsmas kontrolei (noteikta atbildīgā persona un ieviesta iekšējās kontroles sistēmaepidemioloģiskās drošības pasākumuīstenošanai tirdzniecības vietā vai tirdzniecības centrā); 4. augsta atbildība par epidemioloģiskās drošības pasākumu neievērošanu.   Iepriekš minētajā Ministru kabineta sēdē konceptuāli tika atbalstīta pakāpeniska pāreja uz drošu tirdzniecību, savukārt 2021.gada 4.februāra Ministru kabineta sēdē tika atbalstīti izrietoši priekšlikumi grozījumiem Ministru kabineta 2020.gada 6.novembra rīkojumā Nr. 655 *"Par ārkārtējās situācijas izsludināšanu*" (turpmāk tekstā – Rīkojums Nr.655) un Ministru kabineta 2020.gada 9.jūnija noteikumos Nr. 360 “*Epidemioloģiskās drošības pasākumi Covid-19 infekcijas izplatības ierobežošanai*”.  2021.gada 4.februāra Ministru kabineta sēdē izskatītais Veselības ministrijas informatīvais ziņojums “*Ziņojums par Covid-19 izplatības risku novērtējumu un uz tiem balstītu lēmumu pieņemšanu par piesardzības un drošības pasākumu ieviešanu*” (Prot.Nr.12  44.§  TA-228) paredz, ka reizi trijās nedēļās ir jāveic piesardzības un drošības pasākumu novērtējums.  Ņemot vērā iepriekš minēto, Ekonomikas ministrija sagatavoja un 2021.gada 23.februāra Ministru kabineta sēdē sniedza novērtējumu par situāciju tirdzniecības nozarē iepriekšējās 2 nedēļās pēc droša tirdzniecības koncepta ieviešanas atļautajās tirdzniecības vietās.  Kopumā tika secināts, ka pārejas periods bija nozīmīgs solis pareizā virzienā, lai dotu iespēju pakāpeniski pāriet uz ilgtermiņa risinājumu drošai tirdzniecībai, kā arī mainīt sabiedrības iepirkšanās paradumus. Ieviestais drošas tirdzniecības modeli tirdzniecības vietās, kas nebija pakļautas darbības ierobežojumiem, ir sevi attaisnojis. Tirdzniecības nozares uzņēmēji ar izpratni attiecas pret visiem valdības lēmumiem un rīkojas sociāli atbildīgi pret saviem klientiem, darbiniekiem un sabiedrību kopumā.  Ņemot vērā iepriekš minētos apsvērumus, Ekonomikas ministrija rosināja Ministru kabineta sēdē lemt par darbības ierobežojumu atcelšanu visā tirdzniecības nozarē, ievērojot pastiprinātās drošības prasības tirdzniecības vietās, vienlaikus tika pieņemts lēmums turpināt īstenot pakāpenisku pāreju uz drošas iepirkšanās vides ieviešanu tirdzniecības nozarē. Proti, tika pieņemts konceptuāls lēmums atļaut tirdzniecības atsākšanu bez preču grupu ierobežojumiem veikalos ar platību līdz 300 m2, ja apmeklētājiem ir nodrošināta atsevišķa ārējā piekļuve (ārējā ieeja) tirdzniecības vietai, ievērojot pastiprinātas epidemioloģiskās drošības prasības.  Priekšlikums atcelt preču grupu ierobežojumus iepriekš minētajās tirdzniecības vietās ir pamatojams ar nepieciešamību:   1. mazināt Covid-19 infekcijas izplatības risku tirdzniecības vietās, veicinot plašāku droša iepirkšanās modeļa ieviešanu tirdzniecības nozarē un izkliedējot apmeklētāju plūsmu pa vairākām tirdzniecības vietām; 2. nodrošināt sabiedrību ar ikdienas sadzīvei nepieciešamām precēm visā Latvijas teritorijā,; 3. nodrošinot iespēju atsākt saimniecisko darbību daļai mazo un vidējo tirdzniecības nozares dalībnieku, tādējādi mazinot uzņēmumu maksātnespējas iestāšanās risku un veicinot godīgāku konkurenci tirdzniecības nozarē.   Turklāt veikali ar platību līdz 300 m2 un atsevišķu ārējo piekļuvi nodrošinās zemāku epidemioloģisko risku, jo veicinātu ātru preču iegādi (mazina iepirkšanās ilgumu), mazinātu mobilitāti un nepieciešamību izmantot sabiedrisko transportu nokļūšanai tirdzniecības vietā, nodrošinātu samērā viegli īstenojamu uzraudzības procesu, kā arī neveicinātu būtisku apmeklētāju un darbinieku skaita koncentrāciju tirdzniecības vietā.  Atbilstoši iepriekš 2021.gada 23.februāra Ministru kabineta sēdē lemtajam un 2021.gada 24.februāra Starpinstitūciju darbības koordinācijas grupā formulētajam priekšlikumam Ekonomikas ministrija ir sagatavojusi attiecīgus grozījumus Rīkojumā Nr.655, kas paredz, ka ar 2021.gada 9.martu mazumtirdzniecības pakalpojumus klātienē bez preču grupu pārdošanas ierobežojumiem būs tiesīgi sniegt arī veikali ar platību līdz 300 m2,kuros apmeklētājiem ir nodrošināta atsevišķa ārējā piekļuve (ārējā ieeja) tirdzniecības vietai.  Ar veikala platību Rīkojuma Nr.655 izpratnē saprotama kopējā tirdzniecības vietas platība (tirdzniecības zāles un palīgtelpu t.sk. noliktavas, administrācijas telpu u.c. telpu kopīgā platība).  Ar atsevišķu ārēju piekļuvi (ārēju ieeju) tirdzniecības vietai Rīkojuma Nr.655 izpratnē saprotama apmeklētāju piekļuve no ārējas atklātas teritorijas (piemēram, ielas, pagalma u.tml.). Iepriekš minētajā tirdzniecības vietā nav pieļaujama apmeklētāju plūsmas organizēšana, izmantojot vēl kādu citu papildus ieeju vai izeju (piemēram, nav pieļaujama tālāka apmeklētāja iekļūšana tirdzniecības centrā, ja apmeklētājs nokļuvis tirdzniecības vietā, kas atrodas tirdzniecības centra ēkā, pa atsevišķu ārēju ieeju. Iepriekš minētai tirdzniecības vietai ir jābūt konstruktīvi vai kādā citā veidā norobežotai, lai apmeklētājs nevarētu nokļūt tālāk tirdzniecības centra gaitenī vai kādā citā tirdzniecības vietā, piemēram, aizslēdzot papildus izejas vai ieejas durvis, nolaižot ailes norobežojušas žalūzijas utt.).  Vienlaikus ar papildus veikalu darbības atsākšanu ir būtiski nodrošināt atbilstošu valsts uzraudzību, lai netiktu pieļauti pārkāpumi tirdzniecības vietās. Veicot izmaiņas normatīvajos aktos un ieviešot drošas tirdzniecības modeli, jau iepriekš tika stiprināta uzraudzības un kontroles iestāžu rīcībspēja un kapacitāte. Turpmākajā periodā valsts un pašvaldību policija, kā arī Patērētāju tiesību aizsardzības centrs pastiprinās kontroles aktivitātes attiecībā uz tām tirdzniecības vietām, kas uzsāks darbību atbilstoši drošas tirdzniecības modelim. Īpaši tiks monitorēta prasību ievērošana par maksimāli noteikto apmeklētāju skaitu un atbilstību noteiktajām procedūrām tirdzniecības vietās. Konstatējot būtiskus pārkāpumus, policijai ir tiesības aizvērt tirdzniecības vietu uz laiku līdz 7 dienām. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, Starpinstitūciju darbības koordinācijas grupa |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tirdzniecības nozares dalībnieki, kas pārdod preces veikalos ar platību līdz 300 m2 unkuros apmeklētājiem ir nodrošināta atsevišķa ārējā piekļuve (ārējā ieeja) tirdzniecības vietai.  Saskaņā ar Valsts zemes dienesta sniegto informāciju Nekustamā īpašuma valsts kadastra informācijas sistēmā telpu grupā ar lietošanas veidu 1230 *Vairumtirdzniecības un mazumtirdzniecības ēkas* (ēkas ar galveno lietošanas veidu 1230 un ēkās ar citu galveno lietošanas veidu) ir reģistrētas 16589 ēkas ar telpu platību līdz 300 m2 (Rīgā 6295 ēkas, ārpus Rīgas 10294 ēkas). Savukārt saskaņā ar Latvijas Tirdzniecības un rūpniecības kameras sniegto tirdzniecības nozares novērtējumu tirdzniecības vietās ar platību līdz 300 m2 vidēji nodarbināti tiek 1-5 darbinieki.  Ņemot vērā iepriekš minēto, secināms, ka kopumā Latvijā ir 16589 veikali ar platību līdz 300 m2, kuros apmeklētājiem ir nodrošināta atsevišķa ārējā piekļuve (ārējā ieeja) tirdzniecības vietai, un nodarbināto personu skaits šajās tirdzniecības vietās atbilstoši Ekonomikas ministrijas aplēsēm nepārsniedz 36290 darbiniekus.  Vienlaikus jāņem vērā, ka daļa no iepriekš minētajām tirdzniecības vietām jau šobrīd sniedz tirdzniecības pakalpojumus atbilstoši Rīkojumā Nr.655 ietvertajiem nosacījumiem (atbilst kādam no Rīkojuma Nr.655 5.7.apakšpunktā minētajiem veikalu veidiem vai pārdod 5.7.4.apakšpunktā minētās preču grupas), tādēļ tirdzniecības vietu un darbinieku īpatsvars, kas pilnībā atsāks darbību, pēc Ekonomikas ministrijas aplēsēm varētu būt uz pusi mazāks, t.i., aptuveni 8805 veikali ar nodarbināto skaitu šajās tirdzniecības vietās, kas nepārsniedz16384 darbiniekus. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| Projekts šo jomu neskar |

# Ekonomikas ministrs J. Vitenbergs

Vīza:

Valsts sekretāra vietnieks E.Valantis